এখন চিনেমাৰ এয়া শেষৰ ফাইটিং চিন। লোকেশ্যন: এটা পৰিত্যক্ত ষ্টেচনৰ বাহিৰফালটো। গুণ্ডাবাহিনী এটাই এখন ট্ৰেইনৰ এটা ডবাৰ ভিতৰত হিৰো ’ ৰ মাক, গাৰ্লফ্ৰেইণ্ড আৰু পৰিয়ালৰ সদস্যকেইটামানক বান্ধি লৈ ট্ৰেইনখন চলাই দিছে। বাকীবোৰ ডবাত কোনো পেচেঞ্জাৰ নাই, ট্ৰেইনখনৰ ড্ৰাইভাৰো নাই আৰু স্পীড অটো ’ মেটিক কৰি ট্ৰেইনখন এনেকুৱা এটা ট্ৰেকত চলিব দিছে যিটো ট্ৰেক কেইকিলোমিটাৰমান আগৰ পৰা আৰু নাই।ৰেল বিভাগৰ লগত কিবা বুজা বুজি কৰিয়েই এনেকুৱা ট্ৰেইনৰ ট্ৰেকৰ ব্যৱস্থা কৰিলে নে কিবা যাদুৱে কৰিলে সেই বিষয়থ মোৰ তাত সঠিক তথ্য নাই। স্পীড চিনেমাখনৰ দৰে মাথোঁ ট্ৰেইনখন এটা নিৰ্মাণ অসম্পূৰ্ণ অৱস্থাত থকা ট্ৰেকত গৈ আছে আৰু বেলেগ এটা গুণ্ডাবাহিনীয়ে হিৰো ’ ৰ লগত ষ্টেচনটোৰ বাহিৰত ফাইটিং কৰিবলৈ সাজু হৈ আছে। হিৰো ’ ক ঘেৰাও কৰি প্ৰায় ১০০ জনমান গুণ্ডা। কিছুমানৰ হাতত দা, চুৰি আৰু কিছুমানৰ হাতত একে ৪৭ ৰাইফল। গুণ্ডাবাহিনীটোৰ বিশেষত্ব হ ’ ল যে হাতত দা লৈ থকা সকলোবোৰ গুণ্ডাৰে দাঢ়ি আৰু চুলি দীঘল আৰু জপৰা।গুণ্ডাবাহিনীটোৰ লিডাৰ যেন লগাজন হিৰো ’ ৰ ওচৰলৈ আহিছে হাতত লৈ থকা দা খন ঘুৰাই ঘুৰাই আৰু ওচৰ পাই ডায়লগ মাতিব ধৰে, - “ ইল্লে ফামিলি জাৰ্ণি ৰেল ’ ম্মা যমদূত নগৰাপ্পা, ইন্নে তেৰু হোৱাট্টা প্লেনা ” ।মানে তোৰ ফেমিলি ট্ৰেইনত উঠাই যমপুৰী পোৱাৰ সুব্যৱস্থা কৰা হৈছে, গতিকে তোৰ প্লেন কি এতিয়া? তয়ো যমপুৰী ট্ৰেইনত যাবি নে আমাৰ লগত যুদ্ধ কৰি যমপুৰীলৈ যাবি?